मांचड़ी में अतिक्रमण हटाने गई जेसीबी पर पथराव, तहसीलदार से की अभद्रता
गांवमांचड़ी में सिवायचक भूमि पर एक ही परिवार के कुछ लोगों द्वारा किए गए अतिक्रमण को हटाने के लिए सोमवार को प्रशासन मय पुलिस जाब्ते के पहुंचा। प्रशासन ने जेसीबी से पक्का अस्थायी अतिक्रमण को हटाने की कार्रवाई भी पूरी कर ली और जेसीबी को मौके से रवाना कर दिया, लेकिन अचानक ग्रामीणों में गुस्सा फट पड़ा और कुछ ग्रामीण पुरुष एवं महिलाओं ने जेसीबी पर पथराव शुरू कर दिया, जिससे जेसीबी के शीशे टूट गए। अतिक्रमण हटाने की कार्रवाई के दौरान कुछ महिलाएं बेहोश होकर गिर गई, जिन्हें ग्रामीणों ने अधिकारियों के रास्ते में डालकर प्रदर्शन शुरू कर दिया। ग्रामीणों ने तहसीलदार को खरी-खोटी भी सुनाई। ग्रामीणों की नाराजगी देख पुलिसकर्मियों ने तहसीलदार को सुरक्षा घेरे में ले लिया।
पक्काअस्थायी कब्जा हटाया
गांवमांचड़ी में स्थित खसरा नं. 1019/1223 तथा 1019/1214 पर कुछ लोगों के द्वारा अतिक्रमण कर लिया गया था। इस भूमि पर अतिक्रमियों के द्वारा पक्का अस्थायी अतिक्रमण था, जिसको लेकर गांव के ही जुल्मी जाटव के द्वारा मानवाधिकार आयोग में शिकायत की गई थी। इस शिकायत के बाद प्रशासन का इस पर ध्यान आकर्षित हुआ और सोमवार को तहसीलदार बाबूलाल मीना मय पुलिस जाब्ते के इस कार्रवाई को अंजाम देने के लिए मौके पर जा धमके। थानाधिकारी राजेन्द्र शर्मा सहित भारी पुलिस जाब्ते की मौजूदगी में तहसीलदार ने दोपहर 12 बजे अतिक्रमण हटाने की कार्रवाई शुरू कर दी और इस कार्रवाई के तहत साढ़े तीन बजे तक सभी पक्के कच्चे निर्माणों को ध्वस्त करने की कार्रवाई भी प्रशासन के द्वारा पूरी कर ली गई थी, लेकिन इसी दौरान इन परिवारों की कुछ महिलाएं मजदूरी करने के बाद वापस लौट आई और महिलाओं ने जैसे ही अपने आशियानों का यह हश्र देखा तो मौके पर ही बेहोश होकर गिर गई।
क्रंदन : दो दिन की मोहलत मांगी थी, प्रशासन ने नहीं सुनी
महिलाओंने बताया कि जब प्रशासन अतिक्रमण हटाने आया था तो उन्होंने विरोध नहीं किया, लेकिन परिवार के लोगों ने अधिकारियों से दो दिन की मोहलत मांगते रहे थे, जिससे हमारा सामान हटा लेते तथा आशियाना की व्यवस्था कर लेते, लेकिन प्रशासन ने एक नहीं सुनी और आशियाना उजाड़ दिया, जिससे छोटे-छोटे बच्चे भी बिलख पड़े। अब परिवार के सामने आशियाना का संकट हो गया है तथा खुले में रात बसर करने को मजबूर है। तहसीलदार बाबूलाल मीना का कहना है कि सोमवार को गांव मांचडी में सिवायचक भूमि से अतिक्रमण हटाने की कार्रवाई की गई थी। अतिक्रमणियों उनके परिजनों के पथराव से जेसीबी को नुकसान हुआ है। इन लोगों की ओर से अधिकारियों के साथ गाली-गलौच अभद्र भाषा का भी प्रयोग किया गया है।
गुस्सा : अफसरों का रास्ता रोकने के लिए बेहोश महिलाओं का सहारा
महिलाओंको बेहोश हुआ देख ग्रामीणों में गुस्सा फट पड़ा और वापस जा रही जेसीबी पर दर्जनों ग्रामीण पुरुष एवं महिलाओं ने पथराव शुरू कर दिया। ग्रामीणों के पथराव से जेसीबी के शीशे टूट गए। गुस्साए ग्रामीणों के द्वारा पथराव शुरू करने से जेसीबी का चालक जेसीबी को वहीं पर छोड़ कर भाग खड़ा हुआ। थानाधिकारी राजेन्द्र शर्मा पुलिस जाब्ते ने ग्रामीणों को समझाबुझा कर शांत किया, लेकिन ग्रामीण अधिकारियों को खरी-खोटी सुनाते रहे। इसी दौरान कुछ ग्रामीणों ने बेहोश हुई तीन महिलाओं को रास्ते में डालकर अधिकारियों की गाड़ियों का रास्ता अवरूद्ध करने के साथ प्रदर्शन किया। इस पर तहसीलदार बाबूलाल मीना को पुलिसकर्मियों ने घेरा डाल अपनी सुरक्षा में ले लिया। बाद में समझाइश कर बेहोश महिलाओं को रास्ते से हटवाया।
hin_Deva hin_Deva hin_Deva hin_Deva hin_Deva hin_Deva hin_Deva hin_Deva